khistorydata/jeongjo-sjw-relations huggingface dataset:
정조 10년
丙午閏七月二十五日午時。上御齋殿。禮房承旨入侍時。右承旨徐龍輔。假注書金祖淳。記事官李崑秀尹行任。原任直閣徐鼎修。以次進伏訖。上曰。俄者翰注。何爲不隨承旨之後。而使承旨獨入乎。崑秀曰。臣等在內閣會食之際。聞兼春秋入侍。故不爲詣閤。注書則朴蓍壽亦未坐。而承旨不及相通。徑先入來云矣。嚴敎之下。臣等惶悚無地矣。上曰。然則非閣臣之咎也。仍命賤臣曰。聞非閣臣之罪。分付戶曹。內閣門鑰開給。賤臣承命出傳。命書傳敎曰。卿宰侍從。未付軍職人。令該曹口傳付軍職。命書右議政箚子批答。命退。諸臣以次退出。
정조 10년
丙午閏七月二十五日未時。上御齋殿。戶工判惠堂京畿監司入侍時。同副承旨李鼎運。假注書金祖淳。記事官李崑秀尹行任。工曹判書金應鎭。惠廳堂上徐有隣。戶曹判書趙時俊。京畿監司徐有防。以次進伏。上曰。箕伯狀啓見之乎。牌文非久當出來矣。時俊等曰。然矣。上曰。定例謄錄持入乎。有防進之。上覽訖。下敎曰。小童果之一器所入。上末五合。果品之生梨七箇。糠精八箇。大不成說。此例始於何時云耶。有防曰。關西定例。卽鄭民始之爲箕伯時所輯。而此蓋己酉謄錄中載錄者。仍爲載錄於此。而其中淸則己酉謄錄。以造淸磨鍊。而鄭民始則以黃淸參半用之。載之矣。上曰。五合上末。豈足爲一器果所入。七箇生梨。八箇糖精。何以成樣乎。有防曰。臣等所見亦如此。故方欲變通矣。上曰。今番無水八蓮等彩花。床排當無色矣。時俊曰。然矣。上曰。期日已迫。今雖抄出謄錄。似無及矣。有防曰。今日謄出撥送。則可以依此擧行矣。上曰。謄錄似未必儘好矣。有防曰。此則金思穆之酌古參今。以成規式者。故最爲的中矣。上曰。今番通事。有曾前出來之人乎。時俊等曰。今番則如烏林哺朴宗壽輩。不爲出來。皆是新通事云矣。上曰。然則接待之節。雖或有異於前勅者。似當無生梗之端矣。時俊曰。然矣。且彼人。與我國別是大異。不以鋪陳屛帳之事。有所生梗矣。上曰。大抵前站接待之例。後站必預先探去。互相爭勝。故畿邑守宰。不量其事力。必欲豐侈。將不得支當。此弊誠極可悶。今番則不可不頒示一定之規。使無過與不及之嘆。好矣。有防曰。前後勅使之來。茶啖則不顧。所食者。惟在於錚盤支。所謂錚盤支。若能善備以待。則自當無頉矣。上曰。所謂錚盤支者。何如。有防曰。古則一錚盤。盛饌以饋矣。近來稍稍增加。無異茶啖矣。上曰。兵曹判書入侍。賤臣承命出。與兵曹判書李性源偕入進伏。上曰。他承旨一人入侍。賤臣承命出。與左副承旨徐瀅修偕入進伏。上曰。承旨出去。政官牌招開政。書出時任諸大臣來待事。傳之。瀅修承命出。上曰。戶判與畿伯出去。謄錄。今日內盡爲抄出後。來待入稟。時俊有防承命出。上敎華鎭曰。遠接使甚難其人。極欲送卿。而但卿有老母。情勢似難遠離。故不得出言送卿。然予意則實難捨卿。未知卿能不以老母之故爲解耶。華鎭曰。事係往役。殿下若以命臣。則臣固不敢辭免。且老母之病勢。比向來稍有減意。尤何難膺命。而但此行。無異於專對。顧臣無似。竊恐僨事而辱命矣。上曰。卿旣肯下往。誠多幸矣。仍命大臣入侍。賤臣承命出。與領議政鄭存謙。左議政李福源。右議政金熤偕入進伏。存謙等曰。離次勞動之餘。聖體。若何。上曰。一樣矣。卿等見俄者入來齎咨譯官手本乎。今則遠接使速爲差出。然後凡事。可以整齊以待。而果難其人矣。存謙曰。李在簡。何如乎。上曰。此外又有何人耶。存謙曰。金履素甚好。職在保護。不可出去。而崇品中。亦有差出之例矣。上曰。崇品中有何人乎。存謙曰。李命植則年雖老。而足可堪當矣。上曰。李命植則禮葬差執事。年老之人。僅僅堪當。今者安可復使之千里勞苦之役乎。其外金鍾秀。有篤老病親。具善復。亦已衰勞矣。存謙曰。禮判似好。而工判戶判。則不得出去云矣。上曰。禮判新經大役。且多擧行之事。不可出去矣。存謙曰。然則果無可合之人矣。上曰。工判。何如。存謙曰。俄者臣等相議之時。工判亦入擧似中矣。上曰。卿等自外有議定者乎。存謙曰。俄聞飭奇之漸近。臣等以遠接使之不可不速爲差出。有所酬酢矣。上曰。工判曾經本道監司。凡百似當有勝於他人。而但其親年頗高。似難遠離。故俄者問其意向。則以爲親病。近則差勝於前日。足可離家作行云矣。存謙曰。然則以工判差送。好矣。上曰。謝儀不可闕之。別使入送可乎。冬至使兼謝恩使。待勅行之回程。卽令隨後入去可乎。皇帝則雖曰優待。外國使价之兩次支待。彼亦難之。予意則隨勅行之後。入送冬至使於九月間。使之趁冬至日入去。而留館日子如滿限。卽爲還發亦無妨。卿等之意。何如。存謙等曰。冬至使兼行。甚便。好矣。上曰。備堂以爲如何。有隣曰。臣意亦然矣。上曰。右相專對之任。聞有情理。難於遠離云耶。存謙曰。往役不敢辭免。而情理則果至切。難於遠離矣。上曰。右相正使之任。特爲許副。可也。出擧條存謙曰。以龜柱徒流案爻周傳敎繳還事。承宣。向有譴罷之命矣。大抵龜柱之罪惡。卽是萬古所無之大逆也。語未及盡達。上曰。編配之類。身死爻周。卽其常也。且徒流案。則雖使爻周。龜柱之爲逆。則固當萬世莫逃。何必區區爭執於爻周與否哉。予非謂龜柱無罪而然也。蓋出於仰慰慈心之意。承宣之罷職。果因委置傳敎於駕前之罪。非覆逆而然。承宣之覆逆。予寧或怪之耶。熤曰。逆賊豈可用編配之法乎。此事專由於仰慰慈心。臣非不知。而此與尋常逆賊有異。三年請討。未蒙兪音者。已極擧國同憤之心矣。今者爻周之命。忽下於劇賊身死之日。則承宣之爭執。無足爲怪。而殿下過加摧折。實非臣等所望於今日也。上曰。傳敎之繳還。卽政院之事。非大臣所可知者也。存謙曰。此則雖古之大臣。當爭執矣。上曰。古之大臣。豈如是乎。存謙曰。豈獨古之大臣而已。雖質諸聖人。當無疑也。上曰。卿安得自比於聖人。存謙曰。臣等非敢自比於聖人也。蓋此所秉之義理。雖聖人。亦不過如是矣。上曰。慈心每以此傷痛。在予仰慰之道。不得不如是耳。熤曰。慈心之傷痛。政在於同氣之間。生出劇賊而然。豈爲徒流案未爻周而然也。上曰。此非時急之事。姑勿更提。可也。上曰。御前通事。自司譯院差出。而文臣通事。亦自本院差出乎。福源曰。然矣。上曰。然則李時秀。當不得差出矣。文臣中稍解漢音者。無如李時秀者矣。性源曰。本曹遺儲。近甚不敷。而每當勅行。庫在丁銀輒貸去。前貸者旣不報而後貸者又相續。則略干銀貨。將至蕩盡而後已。今番則天銀本錢間換去外。切勿許貸。曾前地曹貸去丁銀六千兩。松都貸去丁銀一千一百兩。卽令刻期還報。無或如前遷延。何如。上曰。依爲之。以此出擧條。分付。可也。出擧條性源曰。分兵曹分摠府。依舊例。只水工一名磨鍊矣。堂郞俱直之時。無以成樣使役云。雇立各一名。更爲定送。何如。上曰。依爲之。出擧條性源曰。五衛將一員。來接於西所。而所帶下隷。尙未磨鍊矣。書員房直各一名。入直間姑爲加設。何如。上曰。依爲之。出擧條性源曰。集賢門外空曠處。近甚疎虞。依舊例。訓局軍五十名。入直之意。分付。何如。上曰。依爲之。出擧條命書榻敎曰。右議政金熤。謝恩正使之任。特爲許副。今日政擬代。命退。諸臣以次退出。
정조 10년
丙午閏七月二十五日酉時。上御齋殿。禮房承旨入侍時。右承旨徐龍輔。假注書金祖淳。記事官李昆秀尹行任。以次進伏訖。上曰。吏曹政官。皆已入來乎。龍輔曰。皆入來矣。命書傳敎曰。時囚罪人金孝建朴蓍壽放送。又命書傳敎曰。魂宮祭享。無論時享俗節朔望。如非親臨之時。則設饌撤饌事。仍以宗戚之臣。分半主管爲之之意。已有筵敎時。付軍銜人。限入廟前。仍令給祿事。分付。書訖。上曰。此傳敎。令魂宮都監堂上。謄送于錦城尉處。賤臣承命出傳。命書傳敎曰。明日朝廷政院玉堂問安。竝勿爲之。上曰。戶判及畿伯。謄錄如已盡抄。入侍。賤臣承命出。與戶曹判書趙時俊。京畿監司徐有防偕入進伏。上曰。司饔院檢擧提調望。備擬以入。賤臣承命出傳。上覽謄錄抄出者。下敎曰。此謄錄。果然盡好乎。有防曰。此乃金思穆之參酌折衷者。故甚爲精緊矣。上曰。檢擧提調望。催促受入。賤臣承命出持入。上覽訖。下敎曰。以李在簡擬入事。分付。賤臣承命出傳。有防曰。畿內支勅之需。始自今年。設置穀物。以爲取耗支用之計。而耗條未敷之前。勢將如例。以常賑穀會減矣。目今客使之行。非久渡江。而凡百措備。一時爲急。畿邑事力。本來凋殘。旣無勅需儲積之財。又乏他庫拮据之路。若待穀物賣買。則倉卒窘速。生事可悶。而只令守宰。懸空辦出。實是行不得之事。臣意則往復常平廳。廳在錢條中。姑先量宜取用。待穀物作錢。趁卽還報。事甚兩便。故敢此仰達矣。上曰。戶判之意。何如。時俊曰。畿邑。自來殘疲。無一儲積。若使卒地辦出不些之物。以爲支勅之道。則實是行不得之事云者。誠如其言。且此出於姑先推移之意。則卽以支勅後會減者。預欲量宜取用也。別無關係。依畿伯所奏施行。似合便宜矣。上曰。依爲之。出擧條時俊曰。支勅諸需中。贈給銀子。每勅所用多少雖不一。輒不下七八千兩。內外改鍊之際。又多耗縮。預爲措備。然後可免窘迫之患矣。曹儲封不動之物。如非萬不獲已。有難出用。而行用所在。則甚不足。至於西關銀子。亦不可輕易取來。他無變通之道。此甚可悶也。嶺營南倉儲銀三萬兩。工庫儲銀一萬兩中。姑先取用而使之擇送之意。令備局。分付。何如。上曰。依爲之。出擧條上曰。開陽門留門。出送畿伯後。還閉。賤臣承命出傳。命書榻敎曰。前注書金孝建。仍任前職。牌招察任。命退。諸臣以次退出。
정조 10년
行都承旨洪秀輔隨駕宿。左承旨李祖承隨駕宿。右承旨徐龍輔隨駕宿。左副承旨徐瀅修隨駕直。右副承旨洪明浩隨駕宿。同副承旨李鼎運隨駕直。注書金孝建隨駕宿一員未差。假注書金祖淳隨駕直。事變假注書李相璜守宮直。
정조 10년
藥房提調臣金履素。副提調臣洪秀輔啓曰。早朝動駕。親行奠禮。移次經宿。悲疚勞動之餘。不瑕有傷損之節。伏未審夜間。聖體。若何。寢睡水剌之節。亦何如。臣等不任區區憂慮。敢此問安。傳曰。知道。
정조 10년
李鼎運啓曰。臣以王大妃殿惠慶宮問安。進去事。下直之意。敢啓。傳曰。知道。
정조 10년
徐瀅修啓曰。大司憲尹承烈。執義李東郁。掌令李之英許晪。持平徐有鍊李泰賢。竝處置請出仕。不允矣。監察茶時之意。敢啓。傳曰。知道。
정조 10년
傳于洪秀輔曰。左副承旨。與戶惠堂館伴。京畿監司。檢擧提調入侍。
정조 10년
備忘記。昌城府使李周爀下直。長弓一張。長箭一部。片箭一部。筒兒一箇賜給。
정조 10년
傳于洪秀輔曰。軍士房承旨入侍。
정조 10년
傳于洪秀輔曰。遠接使。當日辭朝。
정조 10년
徐龍輔啓曰。魂宮墓所朔望及俗節仲朔祭祝文。令文任製進事。曾有下敎矣。藝文提學兪彦鎬。卽爲牌招。何如。傳曰。允。
정조 10년
徐龍輔。以奎章閣守宮直閣意啓曰。夜間閣內無事之意。敢啓。傳曰。知道。
정조 10년
徐龍輔。以兵曹言啓曰。今此勅使出來時。平安道補把。咸鏡道驛馬四十匹。黃海道補把。原春道驛馬二十匹。急速分定。罔夜入送之意。兩道監司處。撥馬知委。何如。傳曰。允。
정조 10년
徐瀅修。以備邊司言啓曰。勅使牌文。不日當到。而開城府留守尹塾。支勅凡節。有難擧行云。不可不卽速變通。今姑許遞。何如。傳曰。允。
정조 10년
備邊司薦望。以李命植爲開城留守。
정조 10년
徐瀅修。以都摠府言啓曰。今日入直內三廳武兼禁軍及軍兵等。當爲中日習射。而卒哭祭齋戒相値。不得爲之之意。敢啓。傳曰。知道。
정조 10년
李鼎運。以訓鍊都監言啓曰。因兵曹判書擧條。集賢門外步軍五十名。哨官一員。今日爲始。待受點。率領入直之意。敢啓。傳曰。自明日番入直。可也。
정조 10년
徐瀅修。以禁衛營言啓曰。來八月當一番前部前司屬慶尙道五哨軍兵。逢點實數六百五十二名。已爲點閱整齊。來八月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 10년
徐瀅修。以禁衛營言啓曰。來十月當一番前部左司屬黃海道五哨軍兵。來九月二十五日。京中逢點。依例準二朔立番之意。本道監兵使處。預爲知委。何如。傳曰。知道。
정조 10년
徐瀅修。以御營廳言啓曰。本廳來八月九月兩朔。應立前部右司屬慶尙左道三哨。右道二哨。合五哨軍兵六百七十名。已爲逢點整齊矣。八月初一日。與中司軍兵。替代立番後。舊軍放送之意。敢啓。傳曰。知道。
정조 10년
徐瀅修。以御營廳言啓曰。本廳來十月十一月兩朔。應立前部後司屬慶尙右道五哨軍兵。九月二十五日。京中逢點。十月初一日。與右司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 10년
李鼎運。以義禁府言啓曰。連伏承草記批旨。有卽爲擧行之命矣。一向瀆撓。非不知萬萬惶悚。而罪關宗社。則不可以施私恩。憤積神人。則不可以屈公法。況如龜賊通天之罪。實是萬古難洗之案。此而疏滌。國將無法。成命之下。末由奉行。惶恐敢啓。傳曰。卽爲擧行。
정조 10년
丙午閏七月二十六日巳時。上御重熙堂。禮房承旨入侍時。右承旨徐龍輔。假注書金祖淳。記注官金健修。記事官李崑秀。原任直提學徐有防。以次進伏訖。上曰。謄錄抄出者。已爲行會乎。有防曰。今日內欲知委矣。上曰。原任直閣徐鼎修入侍。賤臣承命出。與徐鼎修偕入進伏。上曰。勅奇當在非久。而聞開留。以其先祖之故。與彼人不相見云。備局何不以變通之意草記乎。知入。賤臣承命出傳。回奏曰。以草記稟處事。面似突兀。故欲侍入侍時提稟云矣。上曰。雖監司。多以草記稟處。況留守乎。草記卽捧以來。賤臣承命出。持草記入伏。上覽草記。下敎曰。草記已允下。其代。卽爲議薦以入。賤臣承命出傳。命退。諸臣以次退出。
정조 10년
丙午閏七月二十六日午時。上御齋殿。左承旨入侍時。左承旨李祖承。假注書金祖淳。記注官金健修。記事官李崑秀。原任直閣鄭東浚。以次進伏訖。上曰。水原之所苦。今則夫差乎。東浚曰。自昨日少勝矣。上曰。禮房承旨入侍。賤臣承命出。與右承旨徐龍輔偕入進伏。上曰。昨日付軍職單子。如有遣漏人。添書付標以入。賤臣承命出傳。命書傳敎曰。明日還宮時。軍兵。食前來會。時刻。待下敎。初嚴啓下。上自齋殿。移御陶道椽。命賤臣召一二直提學及檢校提學兪彦鎬。賤臣聽瑩。誤與一提學金鍾秀。二提學李性源。檢校提學兪彦鎬偕入進伏。上曰。兵判。考儀軌幾卷乎。性源曰。一卷餘矣。上曰。俄者命召一二直提學矣。注書誤傳。使卿等有登陟之勞也。仍命退。諸臣以次退出。
정조 10년
丙午閏七月二十六日酉時。上御齋殿。禮房承旨入侍時。右承旨徐龍輔。假注書金祖淳。記事官李崑秀尹行任。伴館李性源。禮曹判書尹蓍東。以次進伏訖。上曰。今則牌文來到。勅期臨迫。會同速速爲之。然後凡百可無窘束之弊矣。性源曰。自明日當始之。而凡節。當依甲辰年例爲之乎。上曰。然矣。上曰。遠接使。方令今日出宿城外。明曉發行可矣。上曰。禮判迎勅儀註。已考出正書乎。蓍東曰。纔已正書。故持入矣。上命龍輔讀之。上曰。遠接使持去儀註與禮曹所用儀註。當有異矣。蓍東曰。迎勅時。以無揚衮袍靑鞓玉帶磨鍊。致祭時。以衰服哭磨鍊矣。上曰。吊禮有之耶。蓍東曰。吊禮則本無之矣。上曰。己酉辛丑壬申亦無吊禮矣。蓍東曰。宴享。以茶禮磨鍊。而服色。則以無揚黑圓領袍烏犀帶爲之矣。上曰。向見謄錄。則與此異矣。未能的記其何年謄錄。而有白袍之例。禮判似未及盡考矣。蓍東曰。禮曹謄錄。則只有黑圓領袍之文。故以此磨鍊矣。上曰。然則更爲廣考。可也。蓍東曰。禮曹所在儀註。卽立張謄書。無編卷謄置者。故今日終日祥考。其外則更無可考處矣。上曰。上番記之乎。白袍之文。向見於何處。崑秀曰。載於儀軌矣。上曰。是矣。予果於儀軌見之。而儀軌在於昌德宮。未之持來矣。仍命下標信。敎曰。此標信。給宣傳官。馳往留金虎門。待下敎下鑰事。分付。賤臣承命出傳。上曰。戶判及遠接使入侍。賤臣承命出。與遠接使金華鎭。戶曹判書趙時俊偕入進伏。上曰。敦義門留門。遠接使出去後。還閉。仍命下標信。賤臣承命出傳。上曰。遠接使。今夕雖出宿城外。不過明日發行。且不得與老母面別。則情理似難。今夜往宿于家。明曉直爲出去。可矣。仍下敎曰。敦義門留門標信還入。賤臣承命出。持標信入伏。蓍東曰。遠接使迎勅時。以無揚黑圓領磨鍊。回還陪行時。以靑天翼磨鍊矣。華鎭曰。俄聞首譯之言。彼人見無揚。則不以華服視之云矣。上曰。無揚黑圓領出處。卽故相申晩之所定儀註。而其時以無揚黑圓領靑鞓素玉帶行禮。予亦參見矣。蓍東曰。臣只見立張儀註。故不得詳知矣。上曰。遠見己酉辛丑壬申儀軌。則勅使亦皆着黲色。今於義州迎勅時。以無揚行禮。彼人如有說話。以舊例之如此言之。則好矣。蓋彼人。以我國爲禮義之邦。故向來勅行出來時。凡係禮節間擧行者。屢戒通事。使勿先體。於此可知我國禮數之見重於彼人。今若以此舊例。稍折其氣。則向後凡事。必不以彼之臆見爲之矣。時俊曰。然矣。雖無舊例。固不當爲彼人之觀。强用華服。況有此舊例之可據者乎。上曰。大抵此儀註。多欠漏處。不可用之。禮判。明日更爲廣考。釐正。可也。上曰。勅使門路甚難矣。蓋泰寧門外甚狹窄。侍衛及勅使。難以容接。故欲於資政門外設勅使幕次。行祭時。由右文閣下門引入。似好矣。性源曰。芸香門外設勅幕。由泰寧門引入。御幕則設於藝文館月廊。似無妨矣。蓍東曰。如此則御幕與勅幕相逼近。決是行不得之事也。上曰。禮判退去。明日更定儀註。可矣。蓍東退出。華鎭曰。下去後迎勅諸節。自可按例擧行。而勅使如欲乘轎。則何以爲之乎。上曰。甲辰年勅使乘轎乎。時俊曰。其時以有皇飭防塞。則彼曰。皇飭特以人夫擔轎有弊。故設禁而然。非禁馬轎也。仍乘轎而行。至曉星嶺路險。故欲以人夫擔舁以過。則彼曰。人夫擔轎。有皇飭不敢違越云。故不得已。以人夫扶挾馬轎而踰嶺。此可見彼人掩迹苟且之意也。性源曰。海西驛馬入把事時急。恐有不及之嘆。草記雖未啓下。先以入把之意。分付。何如。上曰。依所奏爲之。上曰。甲辰年松都境內。不出炬子。觀光人亦甚多云。今番若復如此則奈何。性源曰。此在留守申飭之如何。自備局嚴飭留守。則似勝矣。上曰。大抵禁雜人一事。極難矣。性源曰。丙申年勅行時。海西境內。各別嚴禁。故勅使終日不見一民。甚怪問曰。如何此境百餘里。不見人民乎云矣。上曰。前日所不見之人民。今不必示之矣。性源曰。限十里內嚴禁。則自然無人矣。華鎭曰。路傍觀光者。自當禁斷。而至於山上觀光人。何以禁之乎。上曰。山上觀光人。亦不必任他置之矣。性源曰。此又在爲官長者一號令之間耳。上曰。遠接使率何人下去耶。華鎭曰。裨將一人外。狀啓書寫次。備局書吏一名率去矣。上曰。如狀本之類。誰當看檢耶。華鎭曰。臣雖無文華。凡事只爲據實狀聞計矣。上曰。予非謂卿不足於文華也。大抵卿之精神所不到處。不可無提醒之人故耳。華鎭曰。裨將之外。更無帶去之人矣。上曰。聞義州謄錄。則十六面大旗幟。皆設之燈籠。亦爲羅立云。今番亦皆依例擧行。而形止則詳報於各站及延接都監。可矣。時俊曰。大旗幟及燈籠。卽設於勅書前。而甲辰勅行出來時。聞勅使見此頗喜云。故旗幟燈籠。竝若干雙亦爲設給於上副勅前。今亦依此爲之。好矣。上曰。大邑則旗幟燈籠。當有之。而其他殘邑。則何以設之耶。時俊曰。此則站站移用。而雖以除弊言之。以植炬之物力。造出紗籠。則悅彼眼而裕吾力矣。華鎭曰。守令如有未及聚會者。則固當催促。其他時急之事。自可便宜從事。而緩緩擧行者。以撥便狀聞計矣。上曰。唯。明日發去。則幾日當到義州乎。華鎭曰。八九日則當入抵義州矣。上曰。今番別無他飭。但沿路禁雜人一事。此則卿自下去時。各別嚴飭於沿路守令。可矣。御帖名帖及問安使借銜與差遣儀註之未備者。當以撥便。隨後知委矣。今夜早往。與老母相見。明日發行也。命退去。華鎭退去。上曰。別人情。何以爲之乎。時俊曰。遠接使持去者。自關西措備待令。中路問安使持去者。自戶曹已爲措置。臨時稟旨擧行矣。上曰。御帖櫃子爲幾件乎。時俊曰。見在者爲二十八件矣。上曰。內儲亦多有之。不必更造。而漆則朱漆。可矣。上曰。兵戶判亦退去。性源時俊退出。上曰。兵曹郞廳柳文養召入。賤臣承命出。與文養偕入進伏。上曰。今夜留門後。植炬勿如向日之雙行密植。自興元門內。至金商門正路中。稍稍植之。好矣。文養承命退出。命書傳敎曰。無揚黑圓領。去胸褙一款。諸臣終不領會。不但迎勅儀註爲然。而今以先朝下敎考出者言之。以勅使之去胸褙。我國人不去胸褙。至有迎接都監堂上推考之命。載於儀軌。今則似無疑亂之端。以此意。分付諸曹。仍令政院。謄出此傳敎。送于遠接使處。勅使渡江後。去胸褙。據禮執論事。使之知悉。上曰。此傳敎。示禮判館伴。謄送於遠接使處。賤臣承命出傳。命退。諸臣以次退出。
정조 10년
行都承旨洪秀輔坐。左承旨李祖承坐。右承旨徐龍輔坐直。左副承旨徐瀅修坐。右副承旨洪明浩坐。同副承旨李鼎運坐直。注書金孝建仕一員未差。假注書金祖淳仕直。事變假注書李相璜仕。
정조 10년
藥房提調金履素。副提調洪秀輔啓曰。文孝世子卒哭奄過。仰惟聖情一倍悲廓。何以堪抑。屢日移御。侵曉哭臨。疚傷勞動之餘。聖體諸節。不瑕有所損。臣等不勝區區憂慮之至。敢此問安。答曰。知道。
정조 10년
傳于李鼎運曰。日氣頗有雨意。軍兵亦已等待云。昨日傳敎中。食後來待。以食前改書出。以此意。分付。
정조 10년
洪秀輔啓曰。王大妃殿惠慶宮問安。何承旨進去乎。敢稟。傳曰。同副承旨進去。
정조 10년
李祖承啓曰。大司憲尹承烈。執義李東郁。掌令李之英許晪。持平徐有鍊李泰賢。竝處置請出仕。不允矣。監察茶時之意。敢啓。傳曰。知道。
정조 10년
兵曹判書前望單子入之。李命植落點。
정조 10년
兵曹口傳政事。副司直單李性源。
정조 10년
備邊司薦望。以尹蓍東爲開城留守。
정조 10년
禮曹判書前望單子入之。李在簡落點。
정조 10년
知義禁前望單子入之。黃昇源落點。
정조 10년
副摠管前望單子入之。鄭枋落點。
정조 10년
傳于李鼎運曰。開城留守。當日辭朝。
정조 10년
傳于李祖承曰。安州問安中使。相機從當下送。禮單則今日西下譯官中。堂上一人招致。使之齎去。付安州牧。以待中使下去後逢授事。卽爲分付戶曹。
정조 10년
徐龍輔。以奎章閣守宮直閣意啓曰。夜間閣內諸處。無事之意。敢啓。傳曰。知道。
정조 10년
徐龍輔。以禮曹言啓曰。取考前後儀軌。則乙酉辛酉己酉丁丑等年。吊祭勅出來時。只行致祭。而無致吊之節矣。今亦依此磨鍊。亦以此意。下諭于儐臣。使之停當馳啓。何如。傳曰。允。
정조 10년
徐龍輔。以禮曹言啓曰。遠接使問禮官。旣已出去。勅使處所給儀註及遠接使齎去事目。別定禁軍。騎撥罔夜馳傳于遠接使及問禮官所到處之意。分付。何如。傳曰。允。
정조 10년
敎資憲大夫開城府留守兼管理使尹蓍東書。王若曰。舊都重鎖鑰之任。地望自尊。明廷揀管轄之才。廟儀咸屬。如欲與我共理。而今捨卿其誰。眷玆勝國之遺基。實是分司之重鎭。潮連沁界。緩急係咽喉之刑。疆接海藩。表衷作唇齒之勢。物貨互通於灣府。居然大都會繁華。軍容略倣於京營。宛是上將軍節制。矧當北价之臨境。又値西槎之啓行。官廚之供億難支。地是孔路。泉府之盈縮斯係。才須老成。苟非當代綜理之賢。曷膺一方居留之命。惟卿。氣宇端潔。才識通周。平居篤儒雅之風。家訓有素。少時負公輔之望。士諭咸推。海陬之風霜備經。每於名節上砥礪。世路之滄桑屢換。久矣田里間棲遑。肆予心推特簡之恩。而近日篤委毗之眷界邊府防禦之責。外內俱宜。長喉院近密之班。出納惟允。任校正而綱目畢擧。亶由學術之優長。掌典禮而敍秩咸稱。益驗儀文之諧洽。聲望自著。知有全備之才。眷注冞深。將觀歷試之效。玆授卿以開城府留守兼管理使。卿其祗服寵典。益殫乃心。追趙臣保障之功。勿以時平而或怠。法漢吏循良之績。宜思民瘼之悉祛。竹橋之遺躅是尋。政先培義。花潭之舊閭必式。治尙敦儒。自餘稟裁。厥有典憲。於戱。職任不間於藩泉。予則弛西顧之憂。起居每承於賓筵。卿庶無北望之戀。故玆敎示。想宜知建。知製敎臣李晴製進
정조 10년
領敦寧洪樂性箚曰。伏以。日月如流。卒哭奄過。臣民慟廓。益復如新。伏惟鑾輿。復臨魂宮。祀事今又親行。聖懷何以堪遣。而玉體不瑕有損。伏不勝區區憂慮之至。臣職忝保護。固當趨參陪班。以伸微忱。而第臣素患關格之症。猝發於向日駕前承候之後。不得扈從。擔舁還次。痰癖衝上。胸脅刺痛。呼吸不通。神氣昏綴。灌湯刺鍼。襍試治方。始自昨日。僅尋生路。間有省覺。而痛氣之往來尙劇。病勢之苦歇無常。勺水不入。目不交睫者。已至多日。眞元澌陷。轉側須人。奄奄床笫。末由蠢動。隨駕之列。陪祭之班。俱未進參。情禮都缺。有臣如此。生不如死。伏枕悲隕。如添一病。玆敢倩人構箚。冒瀆崇嚴。伏乞聖明。亟降威罰。治臣闕禮之罪。以肅朝綱。以安賤分焉。答曰。省箚具悉卿懇。愼節極庸慮念。卿其安心勿辭。加意愼攝。仍傳曰。此批答。遣史官。傳諭于寧敦寧。
정조 10년
知中樞具善復疏曰。伏以。日月易邁。文孝世子襄禮已成。虞卒奄過。臣民哀痛。益復如新。我殿下以止慈之情。遭逆理之慼。觸境隨事。罔非疚懷。而又況臨隨永訣。哀旣過中。駐蹕經宿。感易乘外。未審玉候。不瑕有損。臣不勝區區憂慮之至。卽伏見禮曹回啓。則因校理李晴所懷。以永祐園主峯後川路遷改處。禮堂與補土堂上。率相地官看審後擧行事。有命矣。臣當同進奉審。而第伏念玆事。至重且大。宜極詳愼。夫水道之流匯。實是地勢之所使。然遠近便宜。徒遷利害。有非一二人意見所可臆斷而遽決。臣愚則以爲廣求精術。先卜便否。博詢廟堂。僉議純同。然後始爲擧行。恐合重事體之道。旣有愚見。敢此胃陳。伏乞裁察焉。仍念人臣遭逢者。從古何恨。而受恩之厚。委任之久。罕有臣比。臣之通籍。已五十年。登壇亦三十年矣。曾蔑涓埃。可以稱塞。慙愧憂懼。食息未寧。臨淵集木未足喩。區區所自勉。惟在於獲免罪戾。無累則哲。以爲不報之報。而知識愚迷。涉世昧方。比年以來。動遭彈劾。愈出愈奇。備極危怖。若如言者之言。湛滅猶輕。臣雖至愚。亦有省覺。惟宜屛跡朝端。懺悔愆尤。退伏田間。歌詠聖澤。以謝公議。以畢殘生。而都緣忱誠淺薄。不能孚格。前後陳懇。終未獲請。間或事機。適會不敢終引者。積有年所矣。踪地之危蹙。廉隅之拚棄。都無可言。而今則情勢之外。實有萬萬難强者。臣之所患奇疾。已成癃痼而涼氣乍動。腰脚痿痺。行步艱澁。每當陞降之際。輒有顚仆之患。重以耳聾眼昏。精神迷錯。食飮全減。肉脫骨立之狀。不獨通朝之所愍憐。抑亦輿儓之所目擊也。臣之情勢病狀。非今斯今。而從前之不敢決意引退者。誠以明時不忍便訣。聖恩未可終負也。今若有一毫可强之望。則何敢爲懷私占便之計。煩瀆於悲優之際哉。顧今諸症。日就危惡。實是臣命卒之期。玆不得不疾聲哀籲於天地父母之前。伏乞聖慈。俯垂鑑憐。特解臣重任。俾得安意調病。以尋生路。不勝幸甚。答曰。省疏具悉。雖有玉堂筵奏。事體至重。依所請。令該曹。問于大臣宰處後擧行。元戎重任。卽爲自效之地。勿辭行公。
정조 10년
副修撰李鼎德疏曰。伏以。日月易邁。我春宮邸下成事奄過。群情廓然。撫時哀殞。去益如新。仍伏念臣有七十老母。素多疾病。每當換節之辰。輒復添㞃。昨接家信。則臣母病情。經暑越添。日漸危篤。急脚來到。催臣歸護。臣違離千里。已三朔矣。自聞此報。心神飛越。按住不得。玆敢忙陳短章。徑尋鄕路。伏乞聖明。亟遞臣職。仍治臣擅離之罪。以肅朝綱。以安私分。不勝幸甚。省疏具悉。爾其勿辭。往護母病。
정조 10년
丙午閏七月二十七日巳時。上御重熙堂。禮房承旨入侍時。右承旨徐龍輔。記事官金孝建李崑秀。記注官金健修。原任直閣徐鼎修。以次進伏訖。上命書傳敎曰。摠管中時帶金吾人許遞。前望單子入之。待下批明日牌招。又命書傳數曰。三道差使員及差備守令。使之列書報來後。自都監書入。又命書榻敎曰。禮曹判書前望單子入之。待下批牌招察任。命退。諸臣以次出。
정조 10년
丙午閏七月二十七日四更一點。上御文禧廟。親臨卒哭入侍時。行都承旨洪秀輔。左承旨李祖承。右承旨徐龍輔。左副承旨徐瀅修。右副承旨洪明浩。同副承旨李鼎運。記事官金孝建。假注書金祖淳。記注官承膺祚金健修。記事官李崑秀尹行任。檢校提學兪彦鎬。二直提學李秉模。原任直閣徐鼎修。以次進伏訖。上曰。領議政進前。孝建承命下階。與領議政鄭存謙偕入進前。上曰。昨日牌文來到。勅奇之如是迅速。誠意外也。存謙曰。然矣。來旬間則似當出來矣。上曰。迎接諸節。勢將窘迫矣。存謙曰。經勅屬耳。應多舊儲之見存者。以此用之。其外亦皆大急辦備。則似不至於大段窘速矣。卒哭時至。上親行如虞禮。儀註同上禮曹判書尹蓍東進前奏曰。魂宮虞祭卒哭及練祥禫設饌圖式。補編所載及儀註。皆無匙楪陳設之文。而今伏聞丙申三年之內。皆用匙楪。且魂宮各祭與廟殿宮祀享。事面差異。又在三年之內。則依丙申儀註。仍用匙楪。似合情文。惶恐敢達。上曰。依爲之。出擧條鍾秀進前奏曰。向以醫官事。旣有卒哭後處分之命矣。今則禮葬已經。卒哭奄過。伏願快下處分焉。上曰。當於還宮後處分矣。命退。諸臣以次退出。
정조 10년
丙午閏七月二十七日卯時。上曰慶熙宮。還宮入侍時。行都承旨洪秀輔。左承旨李祖承。右承旨徐龍輔。左副承旨徐瀅修。右副承旨洪明浩。同副承旨李鼎運。記事官金孝建。假注書金祖淳。記注官金健修。記事官李崑秀。檢校提學兪彦鎬。一直提學朴祐源。二直提學李秉模。原任直閣徐鼎修鄭東俊。以次侍立訖。上具翼善冠白圓領袍。乘輿由資政門出。至崇政殿前。降輿乘輦。命書傳敎曰。聞有實𧏮。今日不得隨駕。且帶館伴事務。亦自相妨。兵曹判書李性源許遞。前望單子入之。待下批牌招。傳授命召。先隨駕後謝恩。上曰。司饔院檢擧提調入侍。李在簡進前。上曰。勅行宴饗謄錄。皆已抄定乎。在簡曰。抄定矣。上曰。崇政殿請宴。在於第三日乎。在簡曰。然矣。秀輔進湯劑。上進御訖。上曰。兵曹判書前望單子入之。賤臣承命出傳。上曰。開城留守入侍。開城留守李命植進前。上曰。關防重地。又兼保障。得卿爲治雖可幸。然近來銓地。甚難其人。故予則以卿之出去爲惜。而在卿一時閒養之計則得之矣。卿無乃求之乎。命植曰。臣之區區下誠在於筋力奔走。而至若占便。亦非臣所望也。上曰。今番此除。蓋因支勅當前。且難靳點於首擬而然。以卿品秩視之。殆同左遷與外補也。命植曰。自前多以崇品或求出或薦出矣。上曰。旣已除拜。第次下往。行且召之矣。命退去。命植退出。上落點兵判前望。下敎曰。開城留守除兵判。卽爲牌招。傳授命召。賤臣承命出傳。上曰。問禮官與首譯入侍。問禮官金履翼進前。上曰。日昨盡諭於遠接使。今則別無可下敎者。而但禁雜人一事。不可不各別申飭。儀註及御帖名帖。自當隨後下送。以此敎。往傳于遠接使處。可矣。首譯洪命福進前。上曰。汝之勤幹。素所知之。故今不爲更飭。而每當勅行出來之時。堂下譯官。附同勅使。作弊非常。今番堂下譯官。若復如前。或至犯罪之境。則此罪汝當之。必嚴加操縱。毋使更肆舊習之地。而安州問安使及平壤問安使義州問安使。借銜與下送事。遠接使。昨聞下敎而去待名帖下去。臨時塡名用之。其他儀註迎接等節。皆已下敎於遠接使。自當按例擧行。汝則以堂下譯官一事。着念奉行。可矣。命退去。履翼與命福退出。在簡曰。今此勅行。旣無宴享。只有茶禮。而茶禮饌品爲九器。甲辰年別茶禮。加數磨鍊爲二十一器。今番茶禮。當依甲辰例擧行乎。上曰。依爲之。出擧條在簡曰。勅使茶禮時。元無頭目饋茶之例。而甲辰別茶禮時。因特敎擧行。今番茶禮。旣用甲辰之例。則頭目饋茶。亦當一體擧行乎。上曰。依爲之。出擧條命進發。由興化門出慶熙宮。至弘化門外。命宣傳官持標信解嚴。至協陽門外。降輦乘輿還內。諸臣以次退出。
정조 10년
丙午閏七月二十七日酉時。上御重熙堂。右承旨入侍時。右承旨徐龍輔。假注書金祖淳。記注官承膺祚金健修。以次進伏訖。命書傳敎曰。議讞與詞訟職務相妨。前知義禁金尙集許遞。前望單子入之。待下批牌招察任。上曰。卒哭時陪祭擧案取入。賤臣承命出。持入。命退。諸臣以次退出。
정조 10년
丙午閏七月二十八日巳時。上御重熙堂。右副承旨同副承旨入侍時。右副承旨洪明浩。同副承旨李鼎運。假注書金祖淳。記注官承膺祚金健修。以次進伏訖。上曰。今日是永禧殿修改日乎。昨日傳香。誰爲之也。鼎運曰。臣非禮房。故不知矣。上曰。同副。往永禧殿奉審。而殿門則勿開。今日如是修改之日。雨勢如此。待晴修改之意。分付。鼎運承命出。上曰。舊開留出去乎。明浩曰。出去矣。上曰。副摠管鄭枋肅拜乎。明浩曰。未及爲之矣。上曰。都承旨與鄭枋入侍。賤臣承命出。與行都承旨洪秀輔。副摠管鄭枋進伏。命書傳敎曰。今年年事。雖未出場。參以農形狀本。畓穀則早移已蟲損。晩移亦難保其食實。見今秋序已深。霜令不遠。來頭登歉。自可領略。豈或以田穀之稍勝。視作無慮之樂歲。按例檢田。按例催科。不念息肩之方也。大抵方伯。坐鎭一道。不必預先撓攘。反致民邑之浮動。而今則分等在卽。豈可一向諱災。使朝家認以今年爲豐歲乎。況今支勅當前。有司念未及於民事。道伯之泄泄又如此。嶺伯外。兩南嶺東京畿監司。竝從重推考。俾各嚴飭守宰。躬審田野。逐坪査檢。無使一民有白徵之弊。自今至來。春耕作之前。無非朝家宵旰憧憧之時。無論繡衣宣傳官備邊郞。另當頻遣。以考守令之勤慢。使各夙宵不懈。莫干罪科。克盡分憂之責事。各該道臣。另加面飭關飭。期有實效。然猶不勤。責在道伯。竝以此意。令廟堂措辭行會。上曰。副摠管進前。予則全然不知矣。昨見祭擧案。始知卿之上來。故特除見職。又此召見矣。觀卿筋力。不至大段衰老。誠可貴也。枋曰。數年以來。病伏鄕里。人事都廢矣。禮葬奄臨。故不敢偃處。扶病上來。而還鄕有日。將不得更覲耿光。爲沒身之恨矣。今日幸得昵侍前席。聖諭隆重。臣雖死。更無餘感矣。上曰。卿年今爲幾何。枋曰。恰滿八十矣。上曰。卿今年歲首。加資乎。枋曰。得陞一資矣。命明浩書傳敎曰。成命之下。尙不擧行。事極駭然。當該禁府堂上遞差。前望單子入之。書訖。上曰。判義禁。以金魯鎭出牌。知義禁。以鄭好仁魚錫定出牌。賤臣承命出傳。命書傳敎曰。摠管中。時帶金吾人許遞。又命書傳敎曰。政官牌招開政。又命書傳敎曰。今聞副摠管鄭枋。今年恰滿八十。而向來老職加資時。以歲初例陞之。故不爲抄啓云。然則與重臣金用謙事有異同之嘆。雖非是也。都摠管一窠。適又有之。況登科殆近四十年。筋力無異强壯人。所見足可在京供職。由前由後。合有陞用之擧。副摠管鄭枋。都摠管窠陞品。令該曹口傳擬入。待正二品實職。卽爲擬望事。分付。秀輔曰。湯劑進御時刻。以午時爲定乎。上曰。以午時爲之。可矣。上曰。進御加減養胃湯前方中。人蔘減五分一帖式煎入。出榻敎命退。諸臣以次退出。
정조 10년
行都承旨洪秀輔坐。左承旨李祖承坐直。右承旨徐龍輔坐。左副承旨徐瀅修坐。右副承旨洪明浩坐。同副承旨李鼎運坐直。注書金孝建仕一員未差。假注書金祖淳仕直。事變假注書李相璜仕。
정조 10년
徐龍輔啓曰。卽者檢閱李崑秀。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 10년
藥房提調臣金履素。副提調臣洪秀輔啓曰。多日移次。躬行祭奠。悲勞之餘。早朝回鑾。伏未審夜間。聖體。若何。臣等率諸御醫入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區伏慮。敢來問安。竝此仰稟。答曰。知道。
정조 10년
徐瀅修啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
徐瀅修啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
李祖承啓曰。大司憲尹承烈。執義李東郁。掌令李之英許晪。持平徐有鍊李泰賢。竝處置請出仕。不允矣。監察茶時之意。敢啓。傳曰。與諫臺處義無異。竝許遞。前望單子入之。
정조 10년
兩司前望單子入之。大司憲蔡弘履。執義兪彦脩。掌令池應龍柳匡國。持平金孝眞朴宗正。大司諫徐有成。司諫李身晦。獻納申耆。正言沈能翼韓鼎運落點。
정조 10년
李祖承啓曰。合辭方張之時。連日監察茶時。事甚未安。新除授兩司諸臺。竝卽牌招。何如。傳曰。允。
정조 10년
傳于李鼎運曰。開城留守尹蓍東下直。長弓一張。長箭一部賜給。
정조 10년
有政。吏批。判書兪彦鎬。參判李秉模。參議金宇鎭。右承旨徐龍輔進。以金魯鎭爲左參贊。李命植爲軍器提調。金鍾秀爲觀象監提調。李命植爲內贍提調。黃景源爲活人提調。李命心爲兼引儀。李性吾爲黃山察訪。訓鍊都監提調單李命植。禁衛提調單李命植。御營提調單李命植。開城留守單尹蓍東。奉常直長單金驥燦。分承旨李亨元。減下。
정조 10년
兵批。行判書李命植病。參判趙鼎鎭病。參議柳誼入直進。參知李夔病。左承旨李祖承進。副司果單成元柱李廷恢李潊。
정조 10년
傳于李祖承曰。同副承旨入侍。
정조 10년
金吾堂上前望單子入之。判義禁金魯鎭。知義禁鄭好仁魚錫定落點。
정조 10년
傳于徐龍輔曰。七夕製尙未設行。今月內爲之之意。已有筵敎。待開門。弘文提學牌招。通方外事。分付。
정조 10년
李祖承啓曰。明日次對。兩司當爲進參。除在外傳旨未下外。大司憲蔡弘履。持平朴宗正。竝待開門牌招。何如。傳曰。允。
정조 10년
傳于徐龍輔曰。同副承旨入侍。
정조 10년
兵曹口傳政事。以鄭枋爲都摠管。
정조 10년
徐龍輔。以奉常寺都提調意啓曰。東籍親耕田所種皮黍打作。則所出爲一石五斗。皮粘粟打作。則所出爲一石七斗。皮稷打作。則所出爲三石十斗之意。敢啓。傳曰。知道。
정조 10년
李鼎運。以禮曹言啓曰。愍懷墓曲墻崩頹處及白虎邊沙汰處。寧陵補土時。一體擧行。實爲便當事。前已下敎矣。寧陵補土。旣以來八月十二日啓下。愍懷墓曲墻修改及補土。當於同日。一體擧行。先告事由祭。當日曉頭設行。始役則卯時亦吉云。以此日時擧行。修改所用雜物。令各該司。磨鍊進排。本曹堂郞。各一員進去看檢。亦令繕工監。別定監役官。監董畢役。而本曹堂上。則姑爲仍留。限補土畢役。眼同照檢事。竝以分付。何如。傳曰。允。本曹堂郞監役官。勿爲進去。旣有筵敎。補土堂上一員。當日進去。看審復命。別定武臣都廳一員。使之先爲始役。監役以兼監役擧行。可也。
정조 10년
禮曹啓目。今此勅使出來時應行諸事。參考前例磨鍊。依此擧行。何如。判付啓。依所啓施行爲旀。弘齊院問安使段。自有可據之例。無論大臣承旨。皆自持飯事。預爲知委。仍以此意。分付畿營。俾勿等待。今番沿路供億之弊。飭敎不啻丁寧。若自道伯首洗省減。則護行大將以下。不期戢而自戢。仍令館伴。行會三道監司處爲良如敎。
정조 10년
李祖承。以都摠府言啓曰。新除授都摠管鄭枋。時無職名。令該曹口傳付軍職。以爲肅謝之也。何如。傳曰。允。
정조 10년
兵曹口傳政事。行副司直單鄭枋。
정조 10년
李鼎運。以訓鍊都監言啓曰。本局把摠鄭學畊。身病甚重。勢難察任。改差。何如。傳曰。允。
정조 10년
李祖承。以義禁府言啓曰。明日七夕製時。本府都事。皆爲赴擧。武都事一員。本府入直。而當直入直都事。公事回公都事。無以推移。假都事二員。令該曹。各別擇差。以爲分排之地。何如。傳曰。允。
정조 10년
刑曹啓目粘。三陟前前府使兪彦銻矣。殺獄干犯罪人劉石乭。尙未捕捉。誠甚稽緩罪。杖一百攸贖公罪。以依律施行。何如。判付啓。依允。
정조 10년
刑曹啓目粘。三陟前府使李瑞會。殺獄干犯罪人劉石乭。尙未捕捉。誠甚稽緩罪。杖一百收贖公罪。以依律施行。何如。判付啓。依允爲旀。功議各減一等爲良如敎。
정조 10년
刑曹啓目粘。順川前郡守金爔矣。老職加資疊授罪。杖八十收贖公罪。依律施行。何如。判付啓。依允。
정조 10년
刑曹啓目。擊錚罪人蘇召史原情云云。所供如此。上裁。何如。判付啓。文中有曰。奴告主者絞。誠如蘇女之供。原獄成案。因五乙奉之發狀而發告。則設令甲得有手刺足踢之眞贓。眞贓自眞贓。律文自律文。當先正五乙奉告主之罪。次斷甲得殺越之案是如乎。況旀殺獄執定。看證爲重。所謂爲甲得立幟作證之人。果如是夥然。則此亦爲起疑之端。五乙奉告主一款。爲先詳査。元獄案段置。一體行査狀聞事。分付。待回下自本曹。論理稟處爲良如敎。
정조 10년
副提學閔鍾顯。校理李勉兢李晴。副校理李尙度趙雲紀。修撰洪聖淵李庚運。副修撰金履鏞等箚曰。伏以。臣等卽伏見傳敎下者。以成命之不卽擧行。有金吾堂上遞差之命。臣等聚首相顧。竊不勝訝惑之至。噫。龜賊之罪惡貫盈。死猶難貸。而徒流案爻周之命。遽下於物故之日。大僚三司之聯箚爭執。寔出於輿情之同憤。而只緣忱誠淺薄。旣未得感回天心。又從以頒布夜間。承宣之無難奉行。專乖嚴防之意。金吾之屢日覆難。正得擧職之體。彼則當罰。此固可奬。而今乃反是。承宣則雍容而許副。金吾則譴責而迫遞。實非大聖人明好惡正是非之意也。臣等竊恐若此不已。則在下之人。毋論事之當否。惟知承順之爲忠。不識爭執之爲義。從諛之風成習。忠讜之論莫聞。遂使義理湮晦。人心陷溺。終至於莫可收拾之境矣。是豈不大可懼者哉。臣等忝在論思之列。不任憂愛之忱。玆敢聯陳短牘。仰瀆崇嚴。伏願聖明。更加三思。亟寢金吾堂上遞差之命。還收日昨夜下之傳敎。使公議獲伸。亂逆知懼焉。取進止。答曰。省箚具悉。不允。
정조 10년
丙午閏七月二十八日初更。上御重熙堂。同副承旨入侍時。同副承旨李鼎運。假注書金祖淳。記注官承膺祚金健修。以次進伏訖。命書傳敎曰。以今三道民邑之力。凡係除弊之擧。不可不留意。平壤開城府迎慰使。例以假承旨及實承旨差送。外此黃州等諸邑。皆以道內守令。借銜擧行。今番則竝與平壤開城府。皆以道內守令中。借銜擧行。若此則支供等節無可論。此意令館伴。卽爲行會三道監司處。因此而有定式者。雖曰守令。旣借承旨之銜。而自京司元無知委之事者。殊甚無義。此後承旨假銜守令。亞卿假銜守令。自政院吏曹。具實預差啓下。成送有旨于諸道監司事。分付。又命書傳敎曰。紀綱之解紐。日甚一日。今番勅行。禁喧禁雜人等節。難保其一如前勅。甲辰勅姑無論。雖以丙申丁酉勅言之。日前聞曾經道伯言。勅使至以何無民人問之云爾。則我國之嚴束。可以推知。今行萬一有一毫泛忽之弊。館中有喧聒。境內有雜人。則差使員及護行大將。奚足勘罪。各該地方監司。隨現拿問嚴處。令館伴措辭行會。以甲辰年言之。上來下去之際。擧行之不勤。未有甚於松都。今若襲謬。更或貽羞。烏在其另擇差遣之意。除尋常惕念禁戢之意。亦令嚴飭開留處。命讀刑曹殺獄文案三度訖。命書傳敎曰。政官待明朝。牌招開政。命退。承史以次退出。
정조 10년
行都承旨洪秀輔坐。左承旨李祖承坐。右承旨徐龍輔坐直。左副承旨徐瀅修坐直。右副承旨洪義榮坐。同副承旨李鼎運坐。注書金孝建仕一員未差。假注書金祖淳仕直。事變假注書李相璜仕。
정조 10년
徐瀅修。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
李祖承啓曰。大司憲蔡弘履牌不進。掌令池應龍柳匡國在外。執義兪彦脩。持平金孝眞傳旨未下。持平朴宗正陳疏入啓。監察茶時之意。敢啓。傳曰。知道。
정조 10년
徐龍輔啓曰。弘文提學徐有隣牌不進。推考傳旨。今方捧入。而七夕製命下之後。如是違牌。事甚未安。更卽牌招。何如。傳曰。允。
정조 10년
徐龍輔啓曰。弘文提學徐有隣。旣已承牌。藝文提學兪彦鎬。奎章閣提學李性源。一體牌招。同參考試。何如。傳曰。允。
정조 10년
傳于徐龍輔曰。禮房承旨。與弘文提學入侍。
정조 10년
有政。吏批。判書兪彦鎬。參判李秉模。參議金宇鎭進。右承旨徐龍輔進。以閔鍾顯爲大司成。李命植爲同知成均。韓用龜爲兵曹正郞。崔守忱爲佐郞。李師濂爲司僕正。許㬘爲假引儀。鄭枋爲工曹判書。
정조 10년
兵批。行判書李命植病。參判趙鼎鎭病。參議柳誼入直進。參知李夔病。左承旨李祖承進。副護軍單李夏章金處漢李東郁李之英許㙉李壽載。副司直單尹承烈李亨元李壽夏徐有鍊李泰賢。副司果單趙鎭宅韓用龜。
정조 10년
兵曹口傳政事。副司正單李崑秀。
정조 10년
承旨前望單子入之。洪義榮洛點。
정조 10년
以禮曹景慕宮展拜節目。傳于徐瀅修曰。宮儀。亞於廟禮。雖不敢以視事之布袍行禮。此與春秋展謁及享事時具冕服有異。且考前例。衮袍之借吉。無可據之禮。本宮展拜。除非服冕之時。則仍以黑圓領袍行禮。節目。更爲磨鍊以入。
정조 10년
傳于徐瀅修曰。科次入侍。
정조 10년
傳于徐瀅修曰。館伴入侍。
정조 10년
傳于洪秀輔曰。坐直承旨入侍。
정조 10년
徐龍輔。以禮曹言啓曰。問禮官旣已出去。勅使處所給茶禮儀註。別定禁軍。騎撥罔夜馳傳于問禮所到處之意。敢啓。傳曰。知道。
정조 10년
徐瀅修。以備邊司言啓曰。譯官中可合加資人抄啓事。纔已筵稟矣。四學堂上堂下中。有勞效可任使者。另加抄出。別單書入。令該曹。依例加資施行。何如。傳曰。知道。
정조 10년
徐瀅修。以御營廳啓曰。本廳字內五間水門南邊體城頹處。今已畢築。而女墻仍爲始役矣。把守軍。依例撤罷之意。敢啓。傳曰。知道。
정조 10년
同知敦寧府事臣金峙默疏曰。伏以。居諸迅駛。我文孝世子禮葬奄過。隧堂閉而七章永閟。虞卒訖而萬事都休。中外黎庶之奔走冤號者。無所因極。廓然無憑。臣以宮僚之末。始當卜日將賀之辰。屈指歡聳。旋値承諱哀遑之變。崩心摧隕。登筵挾冊之願。隔以千古。收涕執事之役。徒然四朔。今玆終事之畢。區區痛裂之私。自倍他人。伏況殿下。以聖人止慈之情。抱天倫無涯之慼。殯殮葬祭。無不躬莅。碑誄表伏。擧皆親製。隨事盡禮。因禮伸情。固知上慰殿宮之念。克勉理遣。其於動觸境物之懷。易損聖體。此時焦慮之誠。實不勝耿結之至。仍伏念臣疎鈍陋劣。無足比數。徒藉先蔭。厚沐聖化。前後華顯之敡歷。罔非涯分之踰濫。每自循省。愧懍交中。況臣家世戚畹。戒懼尤別。傳家遺訓。惟有査謹畏。臣雖不肖。猶及見先臣之世。尙記其尋常除命。輒增蹙惕。歷日靡安。集木隕淵。未足以喩其情矣。今臣孤露終解。靡所依藉。倥侗顓蒙。只以所嘗耳目於家庭者爲一分報國之圖而已。迺於千萬不自意。亞卿超擢之命。有隕自天。敦府衛銜。除旨聯翩。況又提及先故。恩言鄭重。臣誠聞命震越。精爽失守。繼以擧誥摧咽。心膽欲墜。自不覺感涕被面。莫省措躬之所也。噫。繁縷之小。聖人所惜。弊袴之微。明主猶愼。惟此命德之器。亶非人人之濫授。而矧今悲哀罔極之中。忽有此非常之恩命者。不惟臣之惶悸。靡所定情。其在瞻聆。竊恐群議之駭訝也。凡今之大小臣工。罔不悲遑彈竭於自効之地。及其賞齎之頒下也。自薦紳至胥隷。擧皆涕泣冀免。此可見秉彝之所同。則惟彼各有勞勩之可紀者。猶尙如此。若臣今日之事。律以常典。非如敦匠之勞。語其職事。無間在院之僚。此時此命。奚爲而猥及於無能罔功之賤品也。誠以念舊之聖心。至辱錄後之殊眷。則臣之愚陋。實非堪承負荷之材。侈以濫竿之恩。益其僨轅之災。是豈不有傷於全保生成之澤哉。梁鵜之愧。未暇恤於微軀。衛鶴之譏。恐爲累於聖朝。參倚前衡。冒膺無路。拜命之初。宜卽瀝血哀籲。仰冀不日還寢。而情急叩謝。義在駿奔。章皇出肅。延至于今。金貂新榮。自顧怵惕。困仍冒據。人謂斯何。抑臣脆質。自來善病。痰眩貞疾。症屬類風。値玆換節之會。宿祟越添。神精常多暈倒。呼吸之頃。或致昏瞀。臂肢動輒麻痺。咫尺之地。幾至顚蹶。目下症形。殊無束帶趨造之望。玆敢收召駴惶之心魂。畢暴衷曲之至懇。伏乞天地父母。軫名器之不可或濫。念微命之終始曲保。亟收臣新授資級。仍削臣本無諸任。以重公器。以安私分。千萬至祝。答曰。省疏具悉。卿其勿辭行公。
정조 10년
持平朴宗正疏曰。伏以。皇天不吊我邦家。春宮邸下。奄棄賓僚。靈辰不淹。卒哭已經。萬事都休。普慟益切。伏惟我殿下。悼睿質之莫回。念國勢之靡托。雖以達理之聖念。難禁觸境之疚懷。此時玉候。易致損節。區區下情。尤不勝焦慮之至。嗚呼。苟究今日之禍變。一則醫官之罪也。二則醫官之罪也。是豈東土臣民之所可一日共戴者耶。渠輦之窮凶情節。備陳於前後公車。臣雖不欲一一索言以慼我聖心。而第念治疹之方。自有故常。議藥之道。固宜審愼。渠乃一切反是。獨任偏見。妄試危道。貫盈之罪。已著於斷乳。希覬之心。又綻於諱疾。事事掩弊。節節悖謬。遂使一時無妄之疾。竟遭千古罔涯之變。醫官之抵辟者。從古何限。而豈有如此輩之放恣凶譎者哉。究厥情伏。寸斬無惜。論其辜犯。萬戮猶輕。廷臣之血疏祈望。惟有亟加鞫訊。夬正典刑。少洩神人之憤。而四朔已遒。一味相持。顧今玄隧奄閉。蒼震永閟。三靈之震慼冞增。萬姓之悲恨轉甚。不審殿下。有何毫末寬恕於此輩。而一任其假息於覆載之間。忍使臣等抱玆至恫蘊結而莫之宣也耶。三司之呼籲。益激於返虞之後。此際瀆擾。雖甚惶隘。而可見其群情之終不可久遏。王法之終不可久屈也。伏乞聖明。惕然感悟。飜然夬斷。李廷楫等三醫。亟命王府。設鞫正法。以塞一國之望。以慰千載之冤焉。綱紀不振。義理漸晦。治逆之緩忽。莫甚於近。有識之憂嘆。方在於斯。而徒流案爻周之命。又何爲於龜賊耶。噫。渠之三大案。俱是人臣之極罪。其他負犯擢髮難贖。國而有法。不道之誅。渠焉敢倖逭。而薄竄海島。久假九年之凶喘。謄傳殿陛。徒弊三司之故紙。不意天討未加。鬼誅先及。刑政之乖謬。輿情之痛鬱。已無可言。而迺殿下。始焉掩義。不施一切之法。末又拘私。有此再誤之擧。視若尋常之罪逆。反加疏滌之恩例。夫凶如龜賊。惡如龜賊。而生前失刑。未施東市之誅。死後洗案。永雪丹書之名。古今天下。寧有是耶。成命之下。聽聞駭惑。執法之列。駁難繼起。爲今日臣子者。誠宜積誠敷陳。期於反汗。而喉司金吾。草草論啓。伈伈奉行。臣竊痛焉。若此不已。則隄防蕩然。亂賊無懼。一部明義。將無可讀之地。方來之憂。容有旣哉。儻殿下念及於此。則不待臣言之畢。而必思所以改圖矣。惟願亟寢前命。申明罪籍。使王章行而公議伸。不勝幸甚。仍伏念臣綿才薄識。百無一能。言責重任。自知不合。重以春間名登簡書。厚被文飾。聖度天大。罰止譴罷。臣悸恐慙靦。迄玆未已。今欲提說其梗槪。則事屬旣往。迹涉分疏。雖不得不姑且泯默。而豈有彈墨未乾而晏處華貫之理乎。新叨職名。適及於持被騎省之時。逃遁不得。張皇出肅。而鐵限在前。理難仍冒。今又賓對有命。庚牌儼臨。而以此畸蹤。末由復膺。玆敢冒死自列。悉暴衷懇。伏乞天地父母。將臣職名。亟賜鐫改。以安賤分。以謝人言。千萬幸甚。省疏具悉。悉諭諸批矣。
정조 10년
丙午閏七月二十九日午時。上御重熙堂。左承旨入侍時。左承旨李祖承。假注書金祖淳。記注官承膺祚金健修。原任直闕鄭東浚。以次進伏訖。命書傳敎曰。在外工曹判書許遞。今日政差出。又命書傳敎曰。明日。由月覲門展拜景慕宮。該房知悉。又命書傳敎曰。見今秋事。行將出場。道臣行部。不容愆期。況今年檢田之擧。尤當致詳。如以査事之未了。不卽出巡。令廟堂。申飭發巡。今則處分已下。尤無可引之端。此意。一體分付。命退。諸臣以次退出。
정조 10년
丙午閏七月二十九日申時。上御誠正閣。科次入侍時。右承旨徐龍輔。記事官金孝建。記注官承膺祚金健修。藝文提學兪彦鎬。弘文提學徐有隣。對讀官直閣鄭大容。校理趙雲紀。副修撰金履鏞。以次進伏訖。上曰。收券爲幾何。有隣曰。入門一千二百餘人。而以向日儒疏事。有停擧疏頭之命。故疏下儒生。多引義不見云矣。命書傳敎曰。今聞同知館事言。今日泮試入場多士。率皆引義。以向來疏頭之停擧。疏錄中諸人。多不肯赴試。齋儒則全然不赴。方外亦多自場出去云。諸生之處義。雖甚過中。似此推讓之習。可奬不可抑。旣聞之後。豈無闊狹之擧。況今成事已過。向來處分諸儒。更不必留在罪籍。停擧儒生。竝蕩滌。仍令大司成。以此傳敎。宣諭齋儒。來頭到記。俾無如前處義。上曰。都承旨入侍。行都承旨洪秀輔。追入進伏。上命試官以下考券訖。命書傳敎曰。七夕製居首幼學沈繼之。直赴會試。之次進士李太源。幼學李儒英。生員洪大協。幼學李衡來。各給二分。次上生員洪聖肇。紙筆墨考例施賞。令政院。捧傳旨。又命書傳敎曰。傳香承旨。馳詣宗廟景慕宮。奉審摘奸以來。又命書傳敎曰。右副承旨許遞。前望單子入之。待下批牌招察任。有隣曰。前筵中有寧陵愍懷墓補土物力。戶惠廳相議擧行之命。而姑未及定奪矣。目今度支事勢。不可不念。抹木器械等各種之儲置米會減者。已自本廳專當。不必較挈。而其外錢條。量其所入。戶惠廳分半擧行。何如。上曰。依爲之。又命書傳敎曰。入格儒生。明日來待。又命書傳敎曰。明日擧動時。今番墓所魂宮都監堂上戶曹判書。率地師。宮大門外待令。命退。諸臣以次退出。
정조 10년
行都承旨洪秀輔坐。左承旨李祖承坐。右承旨徐龍輔坐。左副承旨徐瀅修坐。右副承旨洪義榮坐直。同副承旨李鼎運坐直。注書金孝建仕一員未差。假注書金祖淳仕直。事變假注書李相璜仕。
정조 10년
上詣景慕宮。入齋室後。奎章閣政院玉堂藥房口傳問安。答曰。知道。
정조 10년
徐瀅修啓曰。來初五日。朝參日次矣。敢稟。傳曰。停。
정조 10년
李祖承啓曰。憲府連日監察茶時。事甚未安。除在外外。持平朴宗正。牌招。何如。傳曰。允。
정조 10년
洪義榮啓曰。大司憲執義持平一員未差。掌令池應龍柳匡國在外。持平朴宗正牌不進。監察茶時之意。敢啓。傳曰。知道。
정조 10년
徐龍輔啓曰。文臣製述。以何日爲之乎。敢稟。傳曰。初十日爲之。
정조 10년
徐龍輔啓曰。專經文臣殿講。以八月爲之事。命下矣。以何日爲之乎。敢稟。傳曰。十六日爲之。
정조 10년
徐瀅修啓曰。專經武臣殿講。八月爲之事。命下矣。以何日爲之乎。敢稟。傳曰。十六日爲之。
정조 10년
以全羅監司狀啓物故罪人龜柱優給米木不得擧行事。傳于李祖承曰。在藩臣道理。朝令之下。豈敢若此。卽爲擧行事。回諭。
정조 10년
傳于李鼎運曰。右副承旨與戶曹判書入侍。
정조 10년
以慶尙監司農形狀啓。傳于李祖承曰。以此狀辭觀之。言念民事。誠爲渴悶。今年災政。不可不各別詳審。俾無白懲之患。然後民得以戀厥居。此意卽爲回諭。年分狀啓。參量磨鍊以啓。民事如此。行部時急。若以向來境上出待一款。有問備之命。行義不出。是豈仰體宵旰之慮哉。諸道毋得爲之之意。自備局三懸鈴嚴飭行會。
정조 10년
李鼎運。以弘文館言啓曰。修撰李庚運。連呈辭單。不爲行公。卽爲牌招察任。何如。傳曰。允。
정조 10년
徐龍輔。以禮曹言啓曰。每年各陵展謁。春則二三月。秋則八九月取稟事。曾有定式矣。今秋展謁。定於何陵。而以何間推擇乎。敢稟。傳曰。見今勅行當前。畿邑民弊。不可不念。待送勅後。更爲取稟。
정조 10년
徐瀅修。以訓鍊都監言啓曰。依下敎集賢門入直軍五十名內二十名。今日爲始。除減之意。敢啓。傳曰。知道。
정조 10년
徐瀅修。以御營廳言啓曰。來八月初一日景慕宮展拜時。依兵曹節目。集春營入直軍二十名。領軍把摠李長煜。哨官方處行率領。月覲門左邊設布帳外排立。東營入直軍三十名。入直把摠曺夏彬。哨官金鼎猷率領。宮大門外把守。而竝待標信出用。解嚴後。還入直間。集春營哨官金秀光。東營哨官印時彦代直之意。敢啓。傳曰。知道。
정조 10년
李祖承。以義禁府言啓曰。因刑曹判書徐浩修所啓。忠淸道海美縣徒二年半定配罪人韓聖養。特爲放送。罪名蕩滌事。擧條。啓下矣。韓聖養。罪名蕩滌而卽爲放送事。分付該道道臣之意。敢啓。傳曰。知道。
정조 10년
李祖承。以義禁府言啓曰。刑曹啓目內。被踢致死人九月金。檢驗時。當該初檢官。令該府拿問處之事。允下矣。初檢官西部都事柳烶。今方待命。卽爲拿囚之意。敢啓。傳曰。雖有不審之失。大體檢狀。頗得體段。論理亦甚精詳。拿處分揀。以推考捧傳旨。可也。
정조 10년
領府事金尙喆箚曰。伏以。臣尙今不死。忍見我東宮邸下封遂之禮。千古奄隔。虞卒已訖。豈料曩時少須臾之幸。遽作今日至冥頑之恫。冤號摧裂。愈久愈深。顧今悠悠萬事。孰有大於保嗇聖躬哉。聖躬安則宗社安。殿宮安。將使孤危之國勢。復底磐泰之安。唯。伏祝聖心觸事理遣。聖體隨處康護。强抑止慈之情。以副此戀係之忱焉。仍念臣自來血懇。豈可已不已。而視今時則猶屬緩聲應文耳。噫。前日所自引者年至也。而時則狗馬之疾。猶幸未痼。所難强者陳力也。而時則起居之禮。猶可自效。所難冒者職事也。而時則所帶兼銜。猶或管攝。此蓋有能與不能者存也。上不欲遽捐而羈縻之。臣不忍便訣而遲徊焉。一年二年。式至于今。而自經昨春以後。作一尸居餘喘。心懸魏闕而身不離於床褥。名掛朝籍而跡則謝於班聯。常禮都闕。罪戾日積。固已萬萬悚恧。至若魂宮將事之節。尤是臣子盡別之地。大小臣僚。莫不奔走殫竭。少伸哀慕之懷。而臣獨與死爲隣。冥若無知。四朔之間。不過數遭隨參而止耳。臣非石木。寧不悲悼。日夕掩抑。唯有涕淚之霑襟。嗚呼。疾病已痼。人事絶矣。誠禮莫效。臣分蔑矣。職任全廢。俸祿愧矣。有一於此。尙不容一日虛冒。以壞四維之重。又況兼而有之。無一分可强之勢哉。此臣所謂從前陳懇。視今時。猶屬緩聲應文者也。噫。今臣所請。卽古之奉朝請。而臣則衰病至此。雖朝賀大禮。輒多廢闕之時。此在臣。亦不稱之職而與其久蹲匪據之地。終無歸宿。毋寧優游三字之衘。庶得究竟。斷斷此心。神鬼可質。豈忍爲外飾之辭。重自陷於欺天之科也。此時瀆撓。極涉兢惶。而情志窮蹙。冒死仰控。伏乞聖慈。天地父母。惻然垂憐。亟許休致之請。以卒終始大惠。臣不勝攢手泣祝之至。且伏聞以留都時戎裝失儀。至有諸將臣問備之命。臣亦留都中一人。雖緣節目之知委。亦係顚錯之一端。唯願亟被譴罰焉。答曰。省箚具悉。三字之銜。決無從施之理。留都時戎裝失儀。責在各營。卿其安心勿辭。仍傳曰。此批答。遣史官傳諭于領府事。
정조 10년
修撰洪聖淵疏曰。伏以。日月迅駛。惟我文孝世子禮葬奄過。八域含生之哀冤慟霣。益復如新。噫嘻。痛矣。惟彼至凶至頑之醫官。尙不加顯戮之典。古今天下。寧有是哉。虞卒已異。萬事都訖。而一國之讎怨未報。萬姓之哀號愈激。殿下一向容貸於此輩。有若顧惜而不忍者然。群情之哀鬱憤痛。當復如何。況臣久忝宮銜。始終慶哀之際。則其罔涯之慟。有倍他人。而豈料至于令與此凶醫。共戴一天也哉。伏願聖明。亟降明旨。夬正廷楫等三醫之罪。使環東土億萬臣民。少洩痛冤之憤焉。仍伏念臣。粗誦章句。倖竊科第。兜攬淸顯。已過涯分。至於經幄論思之責。尤是萬萬不敢當之任。邇來屢叨見職。出入講筵而不得自引者。適緣事會之不獲已也。顧今文化彬蔚。英材彙進之時。如臣蔑學淺識。絲毫無補者。固當退處閑散。奔走盡力。少效塵刹之報。此是分內之願。伏乞聖慈。曲加矜察。俾選部。勿復檢擬於玉署之職。不勝幸甚。臣於丐免之辭。不宜及他。而事在目下。敢此附陳焉。客使迎送。有國大政。其接待之節。觀瞻之儀。必愼嚴而整齊。使彼知我之有威儀法度。而至於關西則乃是初入之境。固宜益加謹嚴。而再昨年西關之支勅也。列邑之經費夥然。而終無一定之規。朝家之飭禁截嚴。而反多法外之事。爲弊百端。儀文多錯。其所謂義州通事之類。皆與彼人輩顔熟而情昵。屢十爲群。作伴而來。誅求列邑。罔有紀極。少有不厭於心。則助成釁隙。必至生事而後已。至若營裨之摘奸。首尾相續而先問情債之多寡。地部之計士。乘馹來往而徵索狼藉。似此科外之糜費。指不勝屈。蓋列邑接待之不齊。易致彼人之生怒。雖供具什物微細之屬。比諸他邑。少有差等。則輒生事端。彌縫甚難。爲守令者。或有不遵定例。惟以窮奢極麗。務勝衒能。自謂擧職。而甚至於稀貴之飮食。密造而餉之。此不但爲生梗之端。揆以事面。還多見侮。以此之故。一經勅行。列邑蕭然。畢竟受害。國耳民耳。臣於年前待罪西邑。適當支勅之時。穩知此等之弊矣。其時道臣。極意檢飭。而猶多如此。若於今番。又無別般申飭。則其所爲弊。必有甚於向來。亦望嚴飭該道道臣。俾無如前之弊焉。省疏具悉。上款事。已有筵敎。支勅時務勝衒能之弊。爾言甚是。纔於儐使之辭陛也。有所提敎。而更令該都監。謄關原疏。各別禁戢。外此誅求之習。一體嚴備。俾有實效。爾其勿辭察職。